|  |  |
| --- | --- |
| Številka: | 024-5/2022-3340-8 |
| Datum: | 26. 10. 2023 |

**Zadeva: Zapisnik 6. seje Delovne skupine za trajni dialog z nevladnimi organizacijami v kulturi**

**Začetek seje:** 26. 10. 2023, ob 10.00, Ministrstvo za kulturo (MK), sejna soba 329, Maistrova 10, 1000 Ljubljana

**Prisotni člani delovne skupine:**

1. Uroš Veber
2. dr. Sonja Kralj, MK
3. Petra Hazabent
4. Tomaž Simetinger
5. Ines Kežman
6. Inga Remeta
7. Borut Pelko
8. Tjaša Pureber, MK

**Opravičeno odsotni:**

1. Mija Aleš;
2. Mihael Kelemina, MK.

**Predlagani dnevni red:**

1. Potrditev zapisnika 5. seje delovne skupine;
2. Razprava o osnutku Nacionalne strategije za muzeje in galerije;
3. Razno.

**Sklep 1: Člani delovne skupine potrjujejo dnevni red 6. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A

1. **Potrditev zapisnika 5. seje Delovne skupine za trajni dialog z nevladnimi organizacijami v kulturi.**

**Sklep 2: Člani delovne skupine potrjujejo zapisnik 5. Seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A

1. **Razprava o nacionalni strategiji za muzeje in galerije**

Tjaša Pureber je v uvodu opomnila, da je bilo gradivo skupini v pregled posredovano 4. oktobra. Dokument bo veljal do leta 2028. Razložila je, da je strategija pomembna, saj so muzeji in galerije eden izmed večjih segmentov, ki jih pokriva Ministrstvo za kulturo. V strategiji sta detajlno opisana poslanstvo ter vrednote (etičnost, strokovnost, odprtost, ustvarjalnost) muzejev in galerij. Vizija muzejev in galerij je, da postanejo nosilci trajnostne prihodnosti. Prav tako je povedala, da so v strategiji zapisane smernice za mrežo muzejev in galerij, ki se srečuje z različnimi infrastrukturnimi izzivi. Dokument vsebuje tudi smernice za mentorske prenose znanja znotraj strokovnega kadra. Poudarila je, da je v strategiji zapisan tudi načrt za večjo mednarodno aktivnost muzejev v obliki izmenjav, gostovanj itn. Dokument je nastajal v tesnem sodelovanju z muzeji in galerijami ter mednarodno uveljavljenimi strokovnjaki.

Uroš Veber je povedal, da je strategija zelo pomembna za razvoj zahtevnejših vsebin znotraj muzejev in galerij, tudi s strani samozaposlenih in NVO, ki imajo v teh prostorih večkrat razstave. Predlagal je, da se v strategijo doda točka, znotraj katere bi bila zajeta možnost rednega obnavljanja in spreminjanja stalnih zbirk. Na mednarodni ravni se veliko govori tudi o večji dostopnosti muzejev. Predlagal je, da bi zagotovili večjo kulturno vključenost družin v vsakdanjem življenju, še posebej tistih iz socialno ranljivih okolji.

Tjaša Pureber je odgovorila, da je MK med pripravo te strategije naročilo raziskavo, ki je merila izkušnjo obiska muzejev. Razložila je, da je ministrstvo zanimalo, s kakšnimi ovirami se posamezniki srečujejo pri obisku muzejev. Kot pomembna dodana vrednost, ki povečuje možnosti obiska, je bila izpostavljena možnost dostopa do igral za otroke. Prvi del te strategije in tudi njeni cilji stremijo k temu, da bi muzeje spremenili v skupnostne prostore za druženje, sploh v segmentu kulturno-umetnostne vzgoje.

Uroš Veber je dodal, da se mu zdi bolj kot digitalizacija pomembno, da muzeji postanejo skupnostni prostori, vključno za stik z različnimi kulturami.

Ines Kežman je pripomnila, da je v strategiji sicer vse to navedeno, a dodala, da bi bilo potrebno razmisliti o akcijskem načrtu.

Uroš Veber je dodal, da je potreben razmislek, kako bi te prostore odprli za nevladne organizacije in samozaposlene v kulturi. Oboji imajo težave pri zagotavljanju prostorov za organizacijo dogodkov, pri tem bi jim bilo treba pomagati.

Inga Remeta je povedala, da nekateri javni zavodi na področju uprizoritvene umetnosti objavljajo pozive za sodelovanje z NVO-ji in samozaposlenimi. Zanimalo jo je, ali tudi muzeji in galerije delajo enako.

Tjaša Pureber je povedala, da bo MK najprej sprejel strategijo, nato pa akcijski načrt, zato ta še ni v razpravi.

Uroš Veber je dodal, da v strategiji manjka eksplicitna zaveza, da jih je potrebno soustvarjati tudi skozi oči uporabnika. Povedal je tudi, da bi bilo dobro, da se v strategiji zapišejo NVO-ji kot sotvorci vsebin.

**Sklep 2: Delovna skupina ministrstvu za kulturo priporoča, da v strategijo doda, da je potrebno muzeje soustvarjati skozi uporabniško izkušnjo ter da so NVO sotvorci vsebin muzejev in galerij.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Razno**

Tjaša Pureber je skupino pozvala, da predlagajo teme za skupno sejo vseh treh dialoških skupin.

**Sklep 3: Skupne teme za razpravo se pošljejo pisno najkasneje do 10. 11. 2023**.

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

Tjaša Pureber je skupino pozvala k posredovanju komentarjev na sklop enoletnih razpisov na področju ustvarjalnosti po njihovem zaključku.

Petra Hazabent je poudarila, da se ji zdi znakovna omejitev spletnega razpisa preveč stroga.

Tjaša Pureber je odgovorila, da se je MK za omejitev znakov odločil zaradi tovrstnih predlogov debirokratizacije in prihranka časa uporabnikov, ter zaradi večje preglednosti in učinkovitega dela, tako s strani uporabnikov kot komisije. Podobne smernice so uveljavljene tudi na razpisih Ustvarjalne Evrope.

Petra Hazabent je vprašala, zakaj na spletnih obrazcih ni možnih več priponk za reference.

Tjaša Pureber je odgovorila, da MK teži k čim nižji administrativni obremenitvi prijaviteljev. Bo pa MK razmislil, da pri naslednjih razpisih poveča število znakov.

Inga Remeta je komentirala, da je treba spremeniti mišljenje o tem, koliko morajo kulturniki napisati o programu, da je ta sprejet. Zdi se ji, da je poteza MK o zmanjšanju števila znakov pomembna.

Uroš Veber je izpostavil, da MJU še nima novega ministra. Zanima ga, kaj bi lahko naredili, da se Strategija nevladnih organizacij na MJU začne premikati, ne glede na to, kaj se dogaja.

Tjaša Pureber je odgovorila, da stvari tudi pod začasnim ministrom tečejo, zato se je smiselno obrniti neposredno na MJU.

Sonja Kralj je dodala, da je dobrodošlo, da v dopis dodajo tudi MK.

Uroš Veber je dodal, da ima informacije, da se »matching sredstva« na MJU-ju končujejo.

Tjaša Pureber je odgovorila, da MK tovrstnih informacij nima. Sklad se polni preko dohodnine vsako leto, vzpostavljen je skozi zakonske obveze.

**Sklep 4: Nevladne organizacije pošljejo svoje zahteve na Ministrstvo za javno upravo. Vse pošljejo v vednost tudi Ministrstvu za kulturo.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

Seja se je zaključila ob 11.15

**Zapisal:**

Alekzander Ismaj Blatnik, študent

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* **L**ista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine